text: 姜思睿，字顓愚，一字謂明，浙江寧波府慈谿縣人。生平.思睿少孤，事母至孝。天啟四年聯捷乙丑科進士，授中書舍人，改湖廣道御史。崇禎四年上陳天下五大弊，皆切中時病，其所言加派之害民心，毒怨得小患，巨與節省無法裁至驛遞，遞民失所，必將驅而為盜，後盜益起，略如思睿所言。四月管理屯馬，六月巡按順天。四年，帝分命內官往宣大、三邊監視，思睿言祖法禁用宦官，不聽。已，劾首輔周延儒奸邪，以家人周文為副將，弟素儒為錦衣，叔人瑞為中書，受賕行私諸不法狀，請罷斥之。明年，給事魏呈潤、御史李日輔建言被謫。踰月，仝官王績燦疏薦劉宗周、惠世揚、李邦華、張鳳翔，下法司擬問。思睿皆抗疏申救之，不聽。五年七月，命巡按雲南，瀕行自陳萬里遠辭，百慮交集，竊見當今事勢，四方無一寧宇，百姓無一安生，而閣部以阿順取容，諸司以委蛇自固，講幄之體貌日褻，言路之糾駁不靈。撫按以案牘為事功，守令以催科為殿最，閫外之撫剿遊移靡定，帷中之遙制牽掣不嘗，緹騎接踵於道途，冠裳駢跡於狴犴，舉朝拯焚救溺之精神，專用之摘抉細微，而以察吏詰戎，予奪大柄，僅付之於二三閹寺，實事不做，做事不實，嘉言不用，用言不嘉，厝火自安，不知變計。悠悠天下，安望有太平之日哉！疏上，旨切責之。雲南時普酋懷異死妻範氏，遂結諸峒反，出擾臨安、大理諸郡縣，撫鎮屢徵不克。思睿至，自隨數騎抵其峒，撫降之。滇兩水，一昆明池，一澂江，皆廣二三百里，泓口淤塞，山雨奔漲，久之淹沒廬舍及田二百餘萬畝。思睿親行視，先募民修堤外子河，以防暴水。後挖河中積灘，以洩大流。築洱淙、邢園、白塔等七壩，四月而工成。又以滇咽喉要地，多空隙，未城，新築城八，其舊土者皆易以磚，民鹹賴之。思睿為御史久，再劾輔臣周延儒、成基命，後溫體仁私書發，復劾其欺誤，與溫體仁互相詆譭，奪俸。出視山西河東鹽政，為安邑故都御史曹於汴修建講學書院，公餘親蒞書院講授。雲南、山西兩省俱肖像祀之，告假歸裡，未幾卒。家族.祖父姜國華，嘉靖三十五年進士，官陝西參議。戶科給事中姜應麟侄。父姜應徵，舉人，有學行。
metadata: erhwenkuo/wikipedia-zhtw
metadata: 姜思睿
metadata: https://zh.wikipedia.org/wiki?curid=7520832